钦定古今图书集成/明伦汇编/氏族典/第122卷 > 陈师锡
## 钦定古今图书集成/明伦汇编/氏族典/第122卷 > 陈师锡

按《宋史陈师锡传》：“师锡，字伯修，建州建阳人。熙宁中，
游太学，有儁声，神宗知其材。及廷试，帝阅其文，擢为
第三，调昭庆军掌书记。郡守苏轼器之，倚以为政。轼
得罪，捕诣台狱，亲朋多畏避不相见，师锡独出饯之又安辑其家。知临安县，为监察御史，出知宿迁县。元
祐初，苏轼三上章，荐其学术渊源，行己洁素，议论刚
正，器识靖深，德行追踪于古人，文章冠绝于当世。”乃
入为秘书省校书郎，迁工部员外郎，加秘阁校理、提
点开封县镇。畿内将官苛惨失士心，方大阅，群卒哗
噪，师锡驰至军，推首恶者致诸法，按阅如初，而劾斥
其将，县人叹服。枢密院犹以事不先白为罪，罢知解
州。历考功员外郎，知宣州、苏州。徽宗立，召拜殿中侍
御史。蔡京为翰林学士，师锡言京迷国误朝。俄改考
功郎中，师锡抗章言曰：“臣在职数月，所言皆当今急
务。若以为非，陛下方开纳褒奖；若以为是，则不应遽
解言职。如蔡京典刑未正，愿受窜贬。”于是出知颍、庐、
滑三州。坐党论，监衡州酒，又削官置彬州。卒，年六十
九。绍圣中，赠直龙图阁。